CELEX: E2020P0008
Language: mt
Date: 2020-06-30 00:00:00
Title: Talba għal Opinjoni Konsultattiva mill-Qorti tal-EFTA minn Norges Høyesterett datata t-30 ta’ Ġunju 2020 fi proċedimenti kriminali kontra N (Il-Każ E-8/20) 2020/C 374/08

5.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 374/45
            
         
      Talba għal Opinjoni Konsultattiva mill-Qorti tal-EFTA minn Norges Høyesterett datata t-30 ta’ Ġunju 2020 fi proċedimenti kriminali kontra N
      (Il-Każ E-8/20)
      (2020/C 374/08)
      Saret talba lill-Qorti tal-EFTA datata t-30 ta’ Ġunju 2020 minn Norges Høyesterett (il-Qorti Suprema tan-Norveġja), li waslet fir-Reġistru tal-Qorti fit-2 ta’ Lulju 2020, għal Opinjoni Konsultattiva fi proċedimenti kriminali kontra N dwar il-mistoqsijiet li ġejjin:
      Mistoqsijiet dwar l-istat tal-liġi qabel l-1 ta’ Ġunju 2012
      Mistoqsija Nru 1: It-terminu “benefiċċji tal-mard”, li jinsab fl-Artikolu 4(1)(a) tar-Regolament Nru 1408/71, għandu jiġi interpretat fis-sens li jinkludi benefiċċju bħall-allowance tal-valutazzjoni tax-xogħol (arbeidsavklaringspenger)?
      Mistoqsija Nru 2: L-Artikolu 22 tar-Regolament Nru 1408/71, jew possibilment l-Artikolu 19 tiegħu, għandu jiġi interpretat fis-sens li jagħti dritt għal benefiċċji fi flus biss meta wieħed ikun qiegħed jirrisjedi (bosetting) fi Stat taż-ŻEE li ma jkunx l-Istat kompetenti, jew huma inklużi wkoll soġġorni iqsar (opphold) bħal fil-każ preżenti?
      Mistoqsija Nru 3: Jekk soġġorni iqsar bħal dawk f’dan il-każ huma inklużi wkoll, l-Artikolu 22 tar-Regolament Nru 1408/71 u r-referenza tiegħu għal awtorizzazzjoni mill-istituzzjoni kompetenti, jew possibbilment l-Artikolu 19, għandhom jiġu interpretati fis-sens li l-Istat kompetenti jista’ jagħmel l-intitolament ta’ persuna li tkun tista’ ġġib l-allowance tal-valutazzjoni tax-xogħol tagħha magħha suġġett għall-kundizzjoni li dik il-persuna trid tkun talbet u kisbet l-awtorizzazzjoni għal soġġorn (oppholde seg) fi Stat taż-ŻEE ieħor?
      Mistoqsija Nru 4: Jekk jinstab li r-Regolament Nru 1408/71 ma jagħtix id-dritt li wieħed iġib miegħu allowance tal-valutazzjoni tax-xogħol matul soġġorn fi Stat taż-ŻEE ieħor, jew possibbilment mhux mingħajr awtorizzazzjoni mill-istituzzjoni kompetenti skont ir-regoli nazzjonali, għandu jiġi ddeterminat ukoll jekk ir-regoli nazzjonali jaqgħux taħt il-kamp ta’ applikazzjoni ta’ regoli oħra taż-ŻEE?
      Mistoqsija Nru 5: L-Artikoli 28 jew 36 tal-Ftehim ŻEE japplikaw f’sitwazzjoni fejn ċittadin ta’ Stat taż-ŻEE jagħmel soġġorn iqsar għal vakanza fi Stat taż-ŻEE ieħor?
      Mistoqsija Nru 6: Jekk ir-risposta għal din id-domanda tkun fl-affermattiv, hija restrizzjoni għall-moviment liberu skont l-Artikolu 28 tal-Ftehim ŻEE jew tal-Artikolu 36 li d-dritt nazzjonali jistabbilixxi l-kundizzjonijiet li ġejjin:
      
                  —
               
               
                  
                              (i)
                           
                           
                              li l-benefiċċju jista’ jingħata biss għal perjodu limitat ta’ żmien li, skont ċirkularijiet amministrattivi, normalment ma jistax jaqbeż l-erba’ ġimgħat fis-sena; kif ukoll
                           
                        
            
                  —
               
               
                  
                              (ii)
                           
                           
                              li s-soġġorn barra mill-pajjiż ikun kompatibbli mat-twettiq ta’ obbligi ta’ attività definiti u ma jimpedixxix is-segwitu u l-kontroll mill-istituzzjoni kompetenti, u
                           
                        
            
                  —
               
               
                  
                              (iii)
                           
                           
                              li l-persuna kkonċernata trid tapplika għal awtorizzazzjoni mill-istituzzjoni kompetenti u tiksibha (u l-konformità mad-dmir ta’ notifika hija kkontrollata permezz tal-użu ta’ formola ta’ notifika)?
                           
                        
            Mistoqsija Nru 7: Jekk il-kundizzjoni f’(i) tikkostitwixxi restrizzjoni, il-kundizzjoni tista’ tiġi ġġustifikata bħala salvagwardja ġenerali tal-kunsiderazzjonijiet sottostanti għall-kundizzjoni (ii), jiġifieri, jiġi żgurat it-twettiq tal-obbligi ta’ attività definiti kif ukoll is-segwitu u l-kontroll?
      Mistoqsija Nru 8: Jekk il-kundizzjoni (i) ma tistax tiġi ġġustifikata u l-kundizzjonijiet (ii) u (iii) jikkostitwixxu restrizzjoni, jistgħu jiġu ġġustifikati l-kundizzjonijiet (ii) u (iii) abbażi tal-istess kunsiderazzjonijiet?
      Mistoqsija Nru 9: Jekk il-kundizzjonijiet (ii) u (iii) jistgħu jkunu ġġustifikati, huwa kompatibbli mal-Artikoli 28 u 36 tal-Ftehim ŻEE li persuna li tkun naqset milli tapplika għal awtorizzazzjoni, u tiksibha, sabiex tieħu benefiċċji magħha lejn Stat taż-ŻEE ieħor u li tipprovdi lill-istituzzjoni kompetenti b’informazzjoni mhux korretta dwar il-post tas-soġġorn (oppholdssted) tiġi ordnata tħallas lura l-benefiċċju li għalhekk ikun inkiseb illegalment skont il-liġi nazzjonali?
      Mistoqsija Nru 10: Jekk ir-risposta għal din id-domanda tkun fl-affermattiv, huwa kompatibbli mal-Artikoli 28 u 36 tal-Ftehim ŻEE li l-persuna kkonċernata tkun potenzjalment suġġetta għal sanzjonijiet kriminali minħabba li tkun ipprovdiet informazzjoni żbaljata u b’hekk tkun żvijat lill-istituzzjoni kompetenti sabiex din tagħmel ħlasijiet infondati?
      Mistoqsija Nru 11: Jekk il-mistoqsija 5 titwieġeb fin-negattiv, l-Artikoli 4 jew 6 tad-Direttiva 2004/38 japplikaw f’sitwazzjoni fejn ċittadin ta’ Stat taż-ŻEE jagħmel soġġorn iqsar għal vakanza fi Stat taż-ŻEE ieħor? Sa fejn japplika l-Artikolu 6, dik id-dispożizzjoni timponi obbligi fuq l-Istat tal-oriġini? Jekk l-Artikoli 4 jew 6 jkunu applikabbli u jistgħu jiġu invokati kontra l-Istat tal-oriġini, qed isiru l-istess mistoqsijiet bħall-mistoqsijiet 6 sa 10, safejn huma applikabbli.
      Mistoqsijiet dwar l-istat tal-liġi wara l-1 ta’ Ġunju 2012
      Mistoqsija Nru 12: It-terminu “benefiċċji marbutin mal-mard”, li jinsab fl-Artikolu 3(1)(a) tar-Regolament Nru 883/2004, għandu jiġi interpretat fis-sens li jinkludi benefiċċju bħall-allowance tal-valutazzjoni tax-xogħol?
      Mistoqsija Nru 13: It-terminu “żjara” fl-Artikolu 21(1) tar-Regolament Nru 883/2004, li huwa ddefinit bħala “residenza temporanja” fl-Artikolu 1(k), għandu jiġi interpretat bħala li jinkludi kull soġġorn għal perjodu qasir fi Stat taż-ŻEE ieħor li ma jikkostitwix residenza, inklużi soġġorni bħal f’dan il-każ?
      Mistoqsija Nru 14: Fil-każ ta’ risposta fl-affermattiv, l-Artikolu 21 tar-Regolament Nru 883/2004 għandu jiġi interpretat fis-sens li jkopri biss is-sitwazzjonijiet fejn id-dijanjosi medika tingħata matul is-soġġorn fl-Istat taż-ŻEE l-ieħor, jew ukoll sitwazzjonijiet fejn, bħal f’dan il-każ, id-dijanjożi tkun rikonoxxuta mill-istituzzjoni kompetenti qabel it-tluq?
      Mistoqsija Nru 15: Jekk l-Artikolu 21 huwa applikabbli f’sitwazzjoni bħal dik f’dan il-każ, dik id-dispożizzjoni, inkluża l-kundizzjoni “skont il-leġiżlazzjoni li dina tapplika”, għandha tiġi interpretata li tfisser li l-Istat taż-ŻEE kompetenti jista’ jżomm il-kundizzjonijiet li ġejjin:
      
                  —
               
               
                  
                              (i)
                           
                           
                              li l-benefiċċju jista’ jingħata biss għal perjodu limitat ta’ żmien li, skont ċirkularijiet amministrattivi, normalment ma jistax jaqbeż l-erba’ ġimgħat fis-sena; kif ukoll
                           
                        
            
                  —
               
               
                  
                              (ii)
                           
                           
                              li s-soġġorn barra mill-pajjiż ikun kompatibbli mat-twettiq ta’ obbligi ta’ attività definiti u ma jimpedixxix is-segwitu u l-kontroll mill-istituzzjoni kompetenti, u
                           
                        
            
                  —
               
               
                  
                              (iii)
                           
                           
                              li l-persuna kkonċernata trid tapplika għal awtorizzazzjoni mill-istituzzjoni kompetenti u tiksibhom (u l-konformità mad-dmir ta’ notifika hija kkontrollata permezz tal-użu ta’ formola ta’ notifika)?
                           
                        
            Mistoqsija Nru 16: Jekk l-Artikolu 21 jipprekludi l-kundizzjoni (i), iżda mhux (ii) u (iii), (ii) u (iii) huma fil-kamp ta’ applikazzjoni ta’ regoli oħra taż-ŻEE (ara l-mistoqsija 4 et seq)?